Euroopa Liidu Teataja L 073 , 15/03/2002 Lk 0019 - 0029



Protokoll, millega määratakse kindlaks Euroopa Majandusühenduse ja Gaboni Vabariigi vahelises Gaboni rannikuvetes kalastamise kokkuleppes ettenähtud kalapüügivõimalused ja rahaline toetus ajavahemikuks 3. detsembrist 2001 kuni 2. detsembrini 2005 Artikkel 1 Nelja aasta jooksul alates 3. detsembrist 2001 on vastavalt Euroopa Ühenduse ja Gaboni Vabariigi vahelise kokkuleppe artikli 2 alusel antud kalapüügivõimalused püügiks Gaboni ranniku ääres järgmised: a) põhjalähedasi vähilaadseid ja peajalgseid püüdvad külmutustraalerid: aasta keskmine: 1200 brutoregistertonni kuus; b) tuunikülmutusseinerid: 38 laeva; c) triivõngejadaga kalalaevad: 26 laeva. Artikkel 2 1. Kokkuleppe artiklis 7 nimetatud rahaliseks toetuseks kinnitatakse 1262500 eurot aastas, mis koosneb 378750 eurost rahalisest hüvitisest ja 883750 eurost käesoleva protokolli artiklis 3 nimetatud meetmeteks. Tuunipüügi rahaline hüvitis on 787500 eurot aastas ja see hõlmab 10500 tonni Gaboni vetes püütud tuuni. Kui ühenduse laevade aastane tuunipüük Gaboni majandusvööndis ületab kõnealuse väärtuse, suurendatakse eespool nimetatud summat proportsionaalselt 75 euro võrra iga lisatonni kohta. 2. Iga-aastast rahalist hüvitist makstakse hiljemalt 30. aprillil aastatel 2002, 2003, 2004 ja 2005. Selle kasutamine on Gaboni Vabariigi valitsuse ainupädevuses. Rahaline hüvitis makstakse Gaboni Vabariigi riigikassa kontole nr 47069 X "Pêche maritime" (merekalapüük). Artikkel 3 1. Käesolevas artiklis sätestatud meetmeid rahastatakse rahalisest hüvitisest summani 883750 eurot aastas järgmiselt: a) 141400 eurot teadus- ja tehnikaprogrammidele Gaboni majandusvööndi kalavarude ja elusressursside paremaks tundmaõppimiseks; b) 220937 eurot kalastusvööndite kaitse- ja järelevalveprojektidele; c) 220937 eurot kalandust korraldavate haldusasutuste toetamiseks; d) 70700 eurot õppestipendiumidele ning praktilistele täiendkoolituskursustele mitmesugustel kalandusega seotud teaduslikel, tehnilistel ja majandusaladel; e) 44188 eurot Gaboni Vabariigi osamaksudeks rahvusvahelistele kalastusorganisatsioonidele; f) 35350 eurot Gaboni delegaatide kulude katmiseks osalemisel rahvusvahelistel kalanduskohtumistel; g) 53025 eurot mittetehnilisel otstarbel kalapüügi ja akvakultuuriga tegelevate noorte kutseõppeks; h) 44188 eurot tehniliseks abiks mittetehnilisel otstarbel kalapüügi ja akvakultuuriga seotud erasektorile; i) 53025 eurot kalastussaaduste tervishoiu- ja kvaliteedikontrolli mahu suurendamiseks. 2. Meetmete ja nendega seoses jagatud aastaste summade üle otsustab Gaboni kalanduse eest vastutav ministeerium, kes teatab sellest komisjonile. 3. Iga-aastased summad, välja arvatud lõike 1 punktis d nimetatud summa, tehakse riigikassale kättesaadavaks hiljemalt 30. aprillil aastatel 2002, 2003, 2004 ja 2005 ning makstakse vastavalt nende iga-aastase kasutamise kavale kontole nr 47069 X "Pêche maritime". Lõike 1 punktis d nimetatud summa makstakse vastavalt selle kasutamisele. 4. Gaboni Vabariigi kalanduse eest vastutav ministeerium esitab Euroopa Komisjoni delegatsioonile Gaboni Vabariigis hiljemalt kolm kuud pärast aasta möödumist käesolevale protokollile allakirjutamise kuupäevast üksikasjaliku aastaaruande nimetatud meetmete rakendamise ja selle tulemuste kohta. Euroopa Komisjon jätab endale õiguse taotleda Gaboni Vabariigi kalanduse eest vastutavalt ministeeriumilt nimetatud tulemustega seotud lisateavet ning üle vaadata asjaomased maksed pärast meetmete tegelikku rakendamist. Artikkel 4 Kui Euroopa Ühendus artiklitega 2 ja 3 ettenähtud summasid ei tasu, võib käesoleva protokolli kohaldamise peatada. Artikkel 5 1. Kui põhjalikult muutunud olukord peaks takistama kalapüüki Gaboni majandusvööndis, võib Euroopa Ühendus peatada rahalised toetused pärast seda, kui pooled on võimaluse korral nõu pidanud. 2. Rahalise toetuse tasumine algab uuesti pärast seda, kui olukord on normaliseerunud ja pooled on leppinud kokku, et olukord võimaldab tõenäoliselt tavapärast kalapüüki jätkata. Artikkel 6 Käesolev protokoll jõustub kuupäeval, kui kokkuleppeosalised teatavad teineteisele protokolli jõustamiseks vajalike menetluste lõpuleviimisest. Seda kohaldatakse alates 3. detsembrist 2001. -------------------------------------------------- LISA EUROOPA ÜHENDUSE LAEVADE KALAPÜÜKI REGULEERIVAD TINGIMUSED GABONI KALASTUSVÖÖNDIS 1. Litsentsi taotlemise ja väljaandmise vorminõuded Euroopa Ühenduse laevadel Gaboni majandusvööndis kala püüda võimaldavate litsentside taotlemise ja väljaandmise kord on järgmine. Asjaomased Euroopa Ühenduse asutused esitavad vähemalt 15 päeva enne taotletava kehtivusaja algust Gaboni Vabariigi kalanduse eest vastutavale ministeeriumile Euroopa Komisjoni delegatsiooni Gaboni Vabariigis vahendusel taotluse iga laeva kohta, mis soovib käesoleva kokkuleppe alusel kala püüda. Taotlused esitatakse vormil, mille sätestab selleks Gaboni kalanduse eest vastutav ministeerium, vastavalt liites 1 esitatud näidisele. Allakirjutatud litsentsid annab laevaomanikele ja nende esindajatele välja Gaboni Vabariigi kalanduse eest vastutav ministeerium Euroopa Komisjoni delegatsiooni Gaboni Vabariigis vahendusel 15 tööpäeva jooksul alates taotluse esitamisest. Laevaomanike esindajad on nende valitud füüsilised või juriidilised isikud. Litsents antakse konkreetsele laevale ja seda ei saa üle anda. Vääramatu jõu puhul on Euroopa Komisjoni taotlusel lubatud laevale antud litsents asendada uue litsentsiga, mis on antud samasuguste tunnustega laevale. Asendatud litsentsiga laeva omanik tagastab tühistatud litsentsi Gaboni Vabariigi kalanduse eest vastutavale ministeeriumile Euroopa Komisjoni delegatsiooni vahendusel. Uuele litsentsile kantakse: - väljaandmise kuupäev, - märge, et selle litsentsiga tühistatakse ja asendatakse eelmisele laevale antud litsents. Sellisel juhul ei nõuta uut ettemakset. Litsents peab alati pardal olema. Kui Gaboni Vabariigi kalanduse eest vastutav ministeerium on Euroopa Komisjoni poolt saadetud teatise ettemakse tasumise kohta kätte saanud, kantakse laevad püügiloaga laevade nimekirja, mis saadetakse kalapüügi inspekteerimise eest vastutavatele Gaboni asutustele. Kuni litsentsi originaali kättesaamiseni võib saada faksitud koopia, mida hoitakse pardal ja mis lubab laeval tegelda kalapüügiga kuni litsentsi kättesaamiseni. 2. Tuunipüügiseinerite ja triivõngejadaga kalapüügilaevade suhtes kohaldatavad sätted 1. Litsentside kehtivusaeg on üks aasta. Neid saab uuendada. 2. Litsentsitasu on 25 eurot iga Gaboni kalastusvööndites püütud tonni kohta. Selle sees on kõik kohalikud ja riiklikud maksud, v.a sadamalõivud ja teenustasud. 3. Gaboni Vabariigi kalanduse eest vastutav ministeerium teeb teatavaks litsentsitasu maksmise korra, eelkõige arvelduskonto andmed ja kasutatava vääringu. 4. Litsentsid antakse pärast ettemakse maksmist, mis on 2600 eurot iga tuunipüügiseineri ja 1100 eurot iga triivõngejadaga kalapüügilaeva kohta aastas, mis võrdub maksuga järgmiste saakide eest: - seinerite puhul 104 tonni aastas püütud tuunikala eest, - triivõngejadaga kalalaevade puhul 44 tonni aastas püütud kala eest. 3. Püügiaruanne ja tuunilaevaomanike poolt makstavate maksude arvestus Kapten täidab liites 2 esitatud, ICCATi näidise järgi koostatud vormi iga püügiperioodi kohta Gaboni majandusvööndis. Andmed esitatakse isegi saagi puudumise korral. Vorm, mis peab olema loetav ja laeva kapteni allkirjaga, saadetakse 45 päeva jooksul pärast kalapüügi lõppu Gaboni majandusvööndis Gaboni kalanduse eest vastutavale ministeeriumile Euroopa Komisjoni delegatsiooni vahendusel ja võimalikult kiiresti töötlemiseks Institut de Recherche pour le Développement'ile (IRD), Hispaania Okeanograafiainstituudile (IEO) või Instituto Português de Investigação Marítima'le (IPIMAR). Kõnealuste sätete täitmata jätmise korral on Gaboni Vabariigi kalanduse eest vastutaval ministeeriumil õigus eeskirju rikkuva laeva litsents peatada, kuni vorminõuded on täidetud, ning kohaldada siseriiklike õigusaktidega ette nähtud sanktsioone. Sellistest juhtudest teatatakse viivitamata Euroopa Komisjoni delegatsioonile Gaboni Vabariigis. Enne iga aasta 15. aprilli teatavad liikmesriigid Euroopa Komisjonile teadusasutuste poolt kinnitatud eelmise aasta püügikogused tonnides. Nende andmete põhjal määrab komisjon kindlaks kalastusaasta litsentsitasude arvestuse ning saadab selle Gaboni Vabariigi kalanduse eest vastutavale ministeeriumile. Laevaomanikud saavad komisjoni koostatud arvestuse hiljemalt aprilli lõpuks ning neil on oma rahaliste kohustuste täitmiseks aega 30 päeva. Kui tegeliku kalapüügi eest makstav summa on ettemaksust väiksem, siis rohkem makstud summat laevaomanikele tagasi ei maksta. 4. Eeskirjad põhjalähedaste kalade püügiga tegelevate külmutustraalerite kohta a) Põhjalähedaste kalade püügiga tegelevatele külmutustraaleritele antud litsentsid kehtivad kolm, kuus või 12 kuud. Neid saab uuendada. (b) Ühe laeva aastane litsentsitasu on 168 eurot brutoregistertonni kohta. Litsentsitasud aastast lühemate ajavahemike puhul makstakse proportsionaalselt vastavalt aja pikkusele. Kuue kuu ja kolme kuu litsentside suhtes kohaldatakse lisamaksu vastavalt 3 % ja 5 %. 5. Traaleriomanike püügiaruanded Gaboni majandusvööndis kokkuleppe alusel püügiloa saanud traalerid teatavad oma saagi statistilised andmed kalanduse eest vastutavale ministeeriumile Euroopa Komisjoni delegatsiooni kaudu Gaboni Vabariigis, kasutades liites 3 esitatud vormi. Need aruanded koostatakse iga kuu kohta ja esitatakse vähemalt kord igas kvartalis. 6. Kontroll ja seire Gaboni majandusvööndis kalastavad ühenduse laevad lubavad pardale kõik Gaboni kalapüügi kontrolli ja seire eest vastutavad ametiisikud ning abistavad neid nende kohustuste täitmisel. Ametiisikud ei jää pardale kauemaks, kui on vaja püügi kontrollimiseks valimi põhjal ning muudeks kalapüügi kontrollimisega seotud toiminguteks. 7. Vaatlejad Gaboni asutuste taotluse korral võtavad Gaboni majandusvööndis kalastavad tuunipüügilaevad ja triivõngejadaga kalapüügilaevad pardale vaatleja, keda koheldakse ametiisikuna. Gaboni asutused määravad kindlaks vaatlejate pardaloleku aja, mis üldreeglina ei ole pikem, kui nende kohustuste täitmiseks vajalik aeg. Pardal olles peavad vaatlejad: - jälgima laevade püügitegevust, - kontrollima püügiga tegelevate laevade asukohta, - võtma teadusprogrammide raames bioloogilisi proove, - märkima üles kasutatavad püügivahendid, - kontrollima Gaboni vööndis püügipäevikusse kantud püügiandmeid. Pardal olles peavad vaatlejad: - tegema kõik selleks, et nende pardalevõtmine või pardalolek ei segaks ega piiraks püügitegevust, - suhtuma vastutustundlikult pardavarustusse ja -seadmetesse ning tunnistama kõigi laevadokumentide konfidentsiaalsust, - koostama tegevusaruande, mis edastatakse Gaboni Vabariigi pädevatele asutustele, ja saatma selle koopia Euroopa Komisjoni delegatsioonile Gaboni Vabariigis. Vaatlejate pardalevõtmise tingimused määratakse kindlaks laevaomanike või nende esindajate ning Gaboni asutuste vahelise kokkuleppe alusel. Laevaomanikud, kes ei saa vaatlejaid pardale võtta ega võimaldada nende laevast lahkumist Gaboni asutustega kokku lepitud Gaboni sadamas, kannavad vaatlejate laevaletuleku ja laevalt lahkumise kulud. Kui vaatleja ei tule kokkulepitud ajaks kokkulepitud kohta ega saabu kohale kaheteistkümne tunni jooksul pärast kokkulepitud aega, siis vabastatakse laevaomanikud automaatselt vaatleja pardale võtmise kohustusest. Vaatleja palga ja sotsiaalmaksu maksavad Gaboni Vabariigi pädevad asutused. Kaptenid teevad oma kohustusi täitvate vaatlejate füüsilise ja moraalse ohutuse tagamiseks kõik võimaliku. 8. Kalastusvööndid Protokolli artiklis 1 nimetatud tuunipüügilaevadel on lubatud kala püüda 12 meremiili lähtejoonest väljapoole ulatuvates vetes. Protokolli artiklis 1 nimetatud traaleritel on vastavalt Gaboni õigusele lubatud kala püüda kuus meremiili lähtejoonest väljapoole jäävates vetes. 9. Võrgusilma suurus Väikseim lubatud võrgusilma suurus (täielikult väljavenitatult) on: a) vähilaadseid püüdvate külmutustraalerite puhul 40 mm; b) peajalgseid püüdvate külmutustraalerite puhul 60 mm. 10. Vööndisse sisenemine ja sealt lahkumine Laevad teatavad Gaboni Vabariigi kalanduse eest vastutavale ministeeriumile oma kavatsusest siseneda Gaboni majandusvööndisse või sealt lahkuda vähemalt 24 tundi ette. Lahkumisest teatades esitavad kõik laevad ka Gaboni majandusvööndis viibimise ajal püütud hinnangulise saagi. Teave tuleks esitada eelistatult faksi teel ((241) 76 46 02) või faksiga varustamata laevade puhul raadio (kutsung DGPA-6241 MH2) või e-posti teel (DGPA@internetgabon.com). Laev, kes tegeleb kalapüügiga, kuid ei ole sellest Gaboni Vabariigi kalanduse eest vastutavale ministeeriumile teatanud, loetakse litsentsita laevaks. Gaboni Vabariigi kalanduse eest vastutav ministeerium ja laevaomanikud säilitavad faksikoopiad või raadioteadete salvestused, kuni mõlemad pooled on punktis 2 nimetatud tasude lõplikus suuruses kokku leppinud. 11. Laevatamiseks suletud tsoonid Naftatootmisega külgnevad tsoonid on igasugusele laevatamisele suletud. Gaboni Vabariigi kalanduse eest vastutav ministeerium teeb selliste tsoonide koordinaadid laevaomanikele teatavaks koos litsentsi väljaandmisega. Laevatamiseks suletud tsoonidest teatatakse ka Euroopa Komisjoni delegatsioonile Gaboni Vabariigis, kellele teatatakse samuti kõigist kõnealustes tsoonides tehtud muudatustest vähemalt kaks kuud enne nende rakendamist. 12. Bioloogiline taastumine 6-12 miili vöönd: kreveti rannalähedase püügiga tegelevad traalerid peavad vastavalt Gaboni õigusele respekteerima kahekuulist taastumisperioodi jaanuaris ja veebruaris. 12-200 miili vöönd: bioloogiline taastumisperiood puudub. 13. Teenuste kasutamine Euroopa Ühenduse laevad teevad ümberlaadimisi, hangivad vajalikku varustust ja teenuseid igal võimalikul juhul Gaboni sadamates. 14. Menetlus laeva peatamise puhul 1. Euroopa Komisjoni delegatsioonile Gaboni Vabariigis tuleb kahe tööpäeva jooksul teatada iga ühenduse kalalaeva peatamisest, kes püüab kala Gaboni Vabariigi majandusvööndis ühenduse ja kolmanda riigi vahel sõlmitud kalanduskokkuleppe alusel. Koos teatamisega esitatakse lühiaruanne peatamise asjaolude ja põhjuste kohta. 2. Välja arvatud võimalikku rikkumist tõendava materjali kaitsemeetmed, ei võeta laeva kapteni, meeskonna, laeva lasti ega varustuse suhtes meetmeid enne nõupidamist, mis korraldatakse ühe tööpäeva jooksul pärast eespoolnimetatud teabe saabumist ja millest võtavad osa Euroopa Komisjoni delegatsioon Gaboni Vabariigis, kalanduse eest vastutav ministeerium ja inspekteerimisasutused ning soovi korral ka asjaomase liikmesriigi esindaja. Koosolekul vahetavad pooled asjakohaseid dokumente ja teavet, mis aitavad selgitada olukorra põhjustanud asjaolusid. Koosoleku tulemustest ja kõigist laeva peatamisega seotud meetmetest teatatakse laevaomanikule või tema esindajale. 3. Enne kohtumenetluse alustamist üritatakse eeldatav rikkumine lahendada kokkuleppemenetluse abil. Kõnealune menetlus lõpetatakse hiljemalt kolm tööpäeva pärast laeva peatamist. 4. Kui küsimuses ei saavutata kokkulepet ning kapteni vastu algatatakse menetlus Gaboni pädevas kohtus, siis määrab pädev asutus kahe tööpäeva jooksul pärast kokkuleppemenetluse lõppemist vastuvõetava suurusega pangatagatise, mis tuleb esitada enne kohtuotsuse tegemist. Kalanduse eest vastutav ministeerium vabastab tagatise, kui asjaomase laeva kapten kohtuotsusega õigeks mõistetakse. 5. Laev ja meeskond vabastatakse: - nõupidamise lõpul, kui tulemus seda võimaldab, - pärast trahvi laekumist (kokkuleppemenetlus) või - niipea kui pangatagatis on makstud (kohtumenetlus). 6. Kui üks kokkuleppeosalistest leiab, et nimetatud menetluse rakendamisel tekib probleem, võib ta taotleda kiiret konsulteerimist vastavalt käesoleva kokkuleppe artiklile 9. --------------------------------------------------